DISPUTATIO  MEDICA 


INAUGURALIS 


DI 

FEBRE  FLAVA. 


AUCTORE  JACOBO  RUTHERFORD. 


PRAEFANDA. 


Etiamsi  pessima  ista  Febris  Flava  Britanniae 
fines  nondum  invaserit,  nec  invasura  videtur,  vix 
ullum  tamen  valetudinis  adversae  genus  Britan¬ 
nicos  medicos  perscrutari,  et  cognoscere  majoris 
interest  ;  plurimi  enim  nostratum,  qui  patriis 
sedibus  relictis  ad  Indiam  alterutram  se  recipi- 
unt,  hac  dira  febre  pereunt.  Tam  late  enim  pa¬ 
tet  imperium  Britannicum  apud  istas  terras  pes- 

tiferas,  ut  quam  plurimi  quotannis  eo  migrent, 
alii  ad  rem  familiarem  augendam,  alii  ad  patriae 
hostes  debellandos. 

Non  spes  nova  luce  morbum  propositum  col¬ 
lustrandi  me  impulit,  ut  tam  grave  argumentum 
aggrediar ;  sed  legi  ut  aliquid  ad  artem  Machao¬ 
niam  pertinens  conscribam  obsecutus,  Febrem 
Flavam  argumento  selegi ;  quippe  qua  complu¬ 
res  implicitos  curavi,  maximeque  quosdam  mihi 
amicissimos  et  juventa  florentes,  quos  enecuit. 

Quum  cutis  hac  febre  laborantibus,  non  nisi 
malis  inveteratis,  et  interdum  non  omnino  fla¬ 
vet,  multi  nolunt  eam  flavam  nominare  ;  notis¬ 
simum  autem  est  hoc  nomen  ;  nec  falsa  imagine 
animum  decipit.  Quamobrem  alienum  et  inu¬ 
tile  videtur  novum  exquirere.  Omnes  equidem 
voces,  quibus  medici  hanc  febrem  designarunt, 
vel  a  quodam  ejus  indicio,  vel  ex  opinione  ali¬ 
qua  ad  ejus  ortum  aut  naturam  pertinente,  vel 
denique  ab  urbe  aut  regione,  unde  nata  esse  ha¬ 
beretur,  deductae  sunt. 

QUAEDAM  DE  ORTU  FEBRIS  FLAVAE. 

Auctores  Gallici,  opinionem  Pouppii  Des- 
poutesi  i  amplexi,  qui  annos  abhinc  septuaginta 
floruit,  et  ea  quae  huc  attinentia  edidit,  e  scriptis 
Le  Botu,  monachi  duobus  fere  hinc  seculis  e- 
mortui  excerpsisse  videtur,  febrem  flavam  ad  in¬ 
sulam  Martinicam  a  Siama  Indiae  Orientalis  tra¬ 
ductam  esse  scribunt.  Warkenus  quoque,  qui 
primus  fere  medicorum  Anglicorum  de  morbis 
Barbadae  propriis  conscripsit,  morbum  proposi¬ 
tum  Asia  oriundum  demonstrare  conatur;  anno¬ 
que  mdccxxi  eundem  a  Martinica  ad  Barbadam 
transiisse  meminit.  Olim  sane  medici  crediderunt 
hanc  febrem  contagio  diffusam,  quasi  pestilen¬ 
tiam,  ita  ad  terram  Americae  continentem,  et  in¬ 
de  ad  Europam  meridionalem  ab  India  Occiden¬ 
tali  migrasse.  At  vero,  etiamsi  verum  sit  febrem 
flavam  prius  Asiaticos  implicuisse,  quam  Co¬ 
lumbus  partem  orbis  occidentalem  patefecerit, 
imo  vero  eam  antiquis  haud  ignotam  fuisse, 


4 


DE  FEBRE  FLAVA. 


(quam  ea  voce  “Causus”  veteres,  uti  Moseleius 
aliique  opinantur,  designarunt),  convenit  tamen 
inter  medicos,  minime  terras  occidentales  eam 
ab  orientalibus  accepisse  ;  sed  Europaeos,  ex 
quo  insulas  occidentales  accolere  coeperint,  hac 
febre  ratione  loci  et  coeli  accensa  correptos  fuisse. 
Illud  certe  usu  didicimus,  febrem  flavam  nus¬ 
quam  erupisse,  nisi  coelum  eo  exarserit,  ut  ali¬ 
quamdiu  aestus  gradu  octogesimo  instrumenti 
Farenheitani  indicetur ;  quo  fit,  ut  non  nisi  aes¬ 
tate  et  jove  ardentissimo  regiones  extra  solsti¬ 
tiorum  circulos  positas  populetur.  Cur  vero 
Indiae  Occidentalis  insulae  magis  huic  morbo 
pateant,  quam  aliae  terrae,  quae  circulo  aequi¬ 
noctiali  pari  intervallo  distent  #,  nondum  satis 
compertum  fuit. 

*  Edinburgh  Medical  and  Surgical  Journal,  NO.  xxxii.  “  A  letter 
from  W.  H,  Parson,  surgeon  of  the  colonial  hospital  Gaudaloupe,  to 
Dr  Thomas  Cochrane. 

“  When  I  first  arrived  in  this  country,  vanity  induced  me  to  suppose, 
that,  because  I  had  previously  been  some  time  in  a  tropical  climate,  (the 
Brazils),  I  was  duly  prepared  to  treat  West  India  diseases.  Subse- 
quent  experience  has  completely  exposed  to  me  my  own  presumption, 
and  that  I  then  possessed  nothing  more  than  common-place  school  opi- 
nions  concerning  them,  which  practical  observations  have  proved  to  be 
ill  founded  and  fallacious. 

DE  SIGNIS. 

Cui  instat  febris  flava,  is  capitis  gravitate, 
membris  resolutis,  cibique  fastidio  affligitur  : 
quae  mala  tamen  interdum  levissima  fere  latent, 
donec  magis  terrentia  accedant.  Paucis  enim 
horis,  certeve  uno  die  aut  biduo,  aeger  inhor¬ 
rescit,  at  vix  membra  obrigent ;  anima  deficit, 
et  vertigo  supervenit,  aliquando  tanta  ut  homo 
subito  concidat.  Protinus,  haec  excipit  febris 
ardentissima,  cutis  aret  et  calet,  et  medici  ma¬ 
nui  contrectanti  quendam  proprium  ardorem 
praebet.  Frons  et  pectus  sudore  exiguo  et  mox 
abituro  hument;  miser  difficillime  anhelat,  et 
suspirat  crebro.  Arteriae  concitantur,  modo 
languide  tamen  motae,  at  frequentius  valide  et 
plene  :  arteriae  caroticae  et  temporales  micant 
vehementer;  vultus  fere  rubet ;  lingua  inalbescit 
et  saepe  madet ;  sitis  ingravescit  ;  oculi  hebe¬ 
tes  praeter  naturam  turgent  et  rubescunt ;  et 
luci  objecti  dolent  et  calere  aegro  videntur. 

Urgent  stupor,  capitisque  dolor  et  gravitas  : 
dolore  quoque  plectuntur  dorsum,  lumbi,  et 
etiam  femora  et  crura.  Alvus  pigra  parum  ex¬ 
cernit  ;  urina  redditur  exigua  et  rufa ;  nonnim- 
quam  at  rarius  testes  afficiuntur,  qualiter  verbis 
describere  vix  possum  :  aeger  nempe  eos  leviter 
dolere,  at  simul  lrnnc  sensum  quodammodo  gra¬ 
tum  enunciat.  Mihi  amicissimus  Wallace, 
medicus  navi  bellicae  “  Ulysses”  praefectus, 
quem  febris  flava  apud  Trinidadam  occidit,  de 
hoc  signo  saepe  conquestus  est*.  Alii  ejus  socii 
in  eadem  nave  hac  febre  correpti,  idem  signum 
subierunt ;  quod  verbis  exequi  ne  unus  quidem 
poterat.  Aegri  crebro  evomunt ;  initio  cibos, 
postea  humorem  biliosum,  qui  linguam  rutilat. 
Irrequieti  parum  dormiunt,  at  membra  cubantes 
inaequaliter  dispergunt,  et  humo  quam  lectulo, 
si  liceret,  incumbere  mallent.  Huc  accedit, 
quod  summa  anxietas,  dolor  et  sensus  ardoris 
circa  praecordia  continenter  adsunt,  et  hanc  fe¬ 
brem  potissimum  denunciant. 


*  Anno  mdccciii. 

Haec  mala,  vel  plura  ex  iis  (vix  enim  omnia 
cuivis  aegro  contingunt)  sine  lege  certa  brevius 
aut  diutius  trahunt;  modo  horas  xir,  alias  in¬ 
tegrum  diem,  biduum,  vel  lx  horas.  Hucus¬ 
que  notae  incitationem  generis  nervosi,  cordis 
et  arteriarum  insigniunt.  Postea  autem  quae¬ 
dam  ex  iis  abeunt,  et  caeterae  mitescunt  ali¬ 
quamdiu;  eo  ut  febricitans  ipsi  et  ministris  fa¬ 
miliaribus  salutem  recepturus  videretur.  Insi¬ 
diatur  vero  febris  ita  tranquillata.  Somni  enim 
perturbantur :  vultus  non  serenus  uti  convales¬ 
centi  nitet;  vox  editur  languida,  et  quasi  fauci¬ 
bus  haeret.  Oculi  flavere  incipiunt ;  idem  color 
cervices  et  pectus  male  habet ;  non  aequaliter 
ubique,  sed  lineas  aut  vibices  repraesentans. 
Cutis,  nunc  minus  quam  fert  natura,  calet,  quae 
antea  graviter  exarserat.  Vomitus  renascitur, 
longeque  acerbior :  summa  cutis  sudore  gelido 
et  quasi  glutinoso  humet :  urina,  uti  prius,  par¬ 
ca,  nunc  lutilescere  coepit;  et  lintea  infusa  eo¬ 
dem  colore  inficit.  Lingua  sorde  fusca  squalet, 
modo  humida,  alias  sicca.  Oculi  hebetantur, 
languent  et  expallescunt.  Mens  confusa  falsis 

imaginibus  luditur  ;  delirat  nempe  aegrotans. 
Quam  diu  vero  superest  sensus  integer,  non  de¬ 
sperare  videtur. 

Haec  secunda  febris  flavae  pars  incertum 
tempus  perseverare  solet ;  interdum  sex  aut  oc¬ 
to  horas,  alias  triginta  sex  aut  quadraginta  oc¬ 
to.  Nunc  arteriae  concidunt,  et  citissime  im- 
paribusque  intervallis  micant ;  subinde  profec¬ 
to,  usque  ad  spiritum  extremum  omnino  aequa¬ 
liter  moventur.  Vomitus  increscit ;  et  nil  ven¬ 
triculus  retinendi  est  potens ;  at  statim  molimi¬ 
ne  gravi  et  sonitu  editis  rejicitur.  Praeter  ali¬ 
menta,  evomitur  natura  atra,  faecibus  coffaeae 
persimilis.  Spiritus  trahitur  et  emittitur  diffi¬ 
culter,  et  demum  non  nisi  summo  labore  et  ni¬ 
su  ;  diffluit  summa  cutis  sudore  frigido  et  vis- 
cido  ;  lingua  nigricat ;  oculi  sidunt ;  tempora 
et  os,  et  fere  aliquanto  postea,  corpus  universum 
aurescunt.  Alvus,  quae  hucusque  tardissima, 

nullis  pene  medicamentis  ingestis,  descenderat, 

* 

nunc  fere  assidue  fluere  coepit,  nigro  foetidoque 
dejecto.  Tendines  digito  imposito  subsilire 
sentiuntur;  singultit  infelix;  convelluntur  au 


DE  FEBRE  FLAVA. 


9 


rigent  artus.  Urina  fluit  atra,  at  interdum  nul¬ 
la.  Frigent  extrema  ;  nulli  parti  corporis  nisi 
praecordiis  inediis  superest  calor.  Vultus  le- 
thali  pallore  obducitur.  Delirium  eo  saevit  ut 
infelix  pene  e  lecto  exsiliat,  certeve  exsilire  ni¬ 
tatur.  Vox  faucibus  haeret;  lingua  tremit: 
sanguis  persaepe  ex  ore,  naso,  auribus  et  oculo¬ 
rum  angulis  stillat.  Quod  evomitur,  multo  fit 
nigrius ;  dejectiones  similes  exercent.  Cutis 
maculis  coeruleis  efflorescit ;  singultus,  delirium 
et  stupor  adaugescunt ;  miser  secum  mussitat ; 
et  mors  tantis  aerumnis  finem  imponit. 

Hic  morbus  morte  aut  salute  finiri  solet,  ter¬ 
tio,  quarto,  quinto,  sextove  die  ab  ipso  ejus  ini¬ 
tio  :  subinde  octo  vel  novem  dies,  aut  diutius 
permansit:  nonnunquam  in  febrem  remittentem 
pertinacissimam  abiit;  et  perpauca  exempla,  va¬ 
riora  sane,  ab  auctoribus  memorantur,  hujus  fe¬ 
bris  intra  horas  viginti  in  mortem  desinentis. 
Hoc  duobus  nautis  contingere  cognovi;  qui  pridie 
ejus  diei,  quo  febricitare  coeperint,  duris  labori¬ 
bus  sub  dio,  sole  torrido,  insudaverant,  et  dein 
se,  febre  jam  urgente,  potu  meraco  refecerant. 

b  1 

In  omnibus  nempe  hujusmodi  exemplis,  febris 
incitatissima  ex  improviso  vires  obruit,  prius¬ 
quam  natura  obniti  potuerit. 


DE  PROGNOSI. 

i 

Ereti  quibusdam  medicis  fide  dignissimis 
vix  dubitare  possumus,  quin  febris  flava  inter¬ 
dum  speciem  tam  mitem  sibi  praetulerit,  ut 
eventus  infelix  non  sit  metuendus.  Unus  #  auc¬ 
tor  nos  certiores  facit  se,  aqua  frigida  aegris  af¬ 
fusa,  centum  et  octodecim  e  centum  et  viginti 
febricitantibus  sanasse.  Alius  f  retulit  se,  mis¬ 
so  sanguine,  aqua  frigida  affusa,  et  tartrate  anti - 
monii  et  pot assae  ingesto,  omnes  hac  febre  tor¬ 
tos,  quos  curavit,  octoginta  et  tres,  salvos  prae¬ 
stitisse.  Vir  porro  summae  fidei  mihimet  dixit, 

*  Vide  Currie’s  Med.  Rep.  p.  516  to  528. 
f  Vide  Med.  Naut.  v.  i,  p.  361,  and  Med.  Rep.  493 -9, 


DE  FEBRE  FLAVA. 


1) 


se  febrientes  hoc  malo  quinquaginta  ad  salutem 
reduxisse,  liquoribus  emollientibus  per  alvum 
infusis,  et  foto  abdomine,  unicis  auxiliis.  His 
aegris  febris  flava  quam  mitissima  incubuerit, 
necesse  est ;  talis  enim  curatio  nequaquam  prae¬ 
potens  est  per  se.  Nonnulli  *  sane  parum  credi¬ 
derunt  febrem,  quae  istiusmodi  remediis  cesserit, 
flavam  esse ;  timor  enim  facile  tali  errori  men¬ 
tem  ludit.  Qui  ad  Indiam  Occidentalem  se  re¬ 
cipiant,  hanc  febrem,  de  qua  tanta  legerunt  et 
audiverunt,  suis  oculis  obventuram  expectant. 
Si  non  diu  ibi  commorantur,  facile  eam  cum  aliis 
morbis  confundunt ;  scilicet,  qui  subito,  coelo 
frigido  relicto,  ad  terras  aestuosas  confugiunt, 
inflammationibus  partium  interiorum  opportuni 
sunt.  Haec  facile  pro  febre  flava  habentur;  et 
medicus  sibi  maxime  gratulatur,  quod  tam  cito 
eam  fugaverit;  quam  eum  nunquam  vidisse  ve¬ 
risimile  est.  Auctores  contra,  qui  febrem  fla¬ 
vam  luctuosissimam  et  vitae  perniciosissimam 
praedicaverint,  tot  sunt,  et  tam  praeclari,  ut  vel 


i  Vide  Edin.  Med.  and  Surg.  Jour.  vol.  vii,  p.  20. 

eos  enumerare  vix  opus  sit.  Ubicunque  vulga¬ 
ris  grassata  est,  fertur  longe  saepius,  quod  ex 
tabulis  equidem  conscriptis  apparet,  quintam 
circiter  partem  eorum,  quos  corripuit,  occidisse. 
Quo  leviores  subessent  notae,  eo  potius  salutem 
futuram  praesagire  licebit :  febre  jam  ineunte, 
necdum  cute  flavente,  remedia  valida  tempestive 
admota  summam  opem  pollicentur.  Perpauci 
profecto,  febre  inveterata,  viribus  fractis,  et  om¬ 
nibus  ad  fatum,  uti  videtur,  spectantibus,  con- 
\ 

valuerunt.  In  praecipiti  est,  cui  inter  principia 
stupor  et  gravitas  membrorum  contingunt  ,*  ven¬ 
triculus  porro  irritabilior,  et  alvus  pigra  pessima 
sunt  indicia,  maxime  omnium  medicinae  auxi¬ 
lium  fallunt  et  vincunt.  Si  cervix  et  pectus  ma¬ 
turius  aurescunt,  medici  nonnulli  id  felici  notae 
existimare  solent ;  at  longe  melius  est  ea  signa 
omnino  deesse.  Sudor  tepidus  per  omnes  artus 
aequaliter  diffusus  spem  salutis  venturae  rite  in¬ 
cutit,  et  eliciendus  est.  Illud  vero  difficillimum 
est ;  nimirum,  istam  quietem  insidiosam,  de  qua 
retuli,  lethalium  signorum  praenuncium,  a  sani¬ 
tatis  ipsius  futurae  indiciis  probe  discernere.  Si 

milia  exinanitio,  qualis  ope  de  eventu  felici  ven¬ 
turo  licet  judicare,  qualemque  medici  criticam 
vocant,  adhuc  accesserit,  si  vultus  speciem  pa¬ 
rum  naturalem  sibi  induit,  si  arteriae  crebro  et 
inaequaliter  saliunt,  alvus  nil  nisi  atrum  et  ma¬ 
le  olens  reddit,  maximeque  si  febricitans  oratio¬ 
nem  edit  confusam,  minus  accuratam,  aut  aequo 
citiorem,  is  vix  servari  poterit.  Obsurdescere, 
quum  secernenda  reddita  docet,  bono  signo  rec¬ 
te  habetur. 


DE  IIS,  QUAE,  SECTO  CADAVERE, 
PATESCUNT. 


Si,  quos  haec  febris  absumpsit,  iis  notae  cerebri 
affecti  potissimum  contigerant,  defunctorum  cor¬ 
poribus  incisis,  vasa  durae  piaeque  matri  inspersa 
praeter  naturam  rubere  et  tumere  reperiuntur ; 
his  interdum  ruptis,  sanguis  aut  latex  membra¬ 
nis  interjectus  apparuit.  Saepe  vero  cava  cere- 

bri  humore  plus  aequo  scatent.  Cerebrum  in¬ 
cisum  durius  quam  ex  consuetudine  compertum 
est :  et  ejus  medulla  complura  puncta  rubra  ex¬ 
hibet,  unde  stillat  sanguis  ;  scilicet,  ora  vasorum 
sectorum  hiantia  :  nonnunquam,  membranae  tam 
arcto  nexu  inter  se  et  cum  cerebro  committun¬ 
tur,  ut  aegerrime  invicem  aut  cerebro  subducan¬ 
tur.  In  plerisque  tamen  exemplis,  turbati  ven¬ 
triculi  notae  praecipuam  malorum  partem  confi¬ 
ciunt  :  et  iisdem,  cadavere  patefacto,  hoc  viscus 
indicia  sibi  praefert  inflammationis  acutissimae 
praegressae.  Vasa  ejus  humore  atro,  sordi  evo¬ 
mitae  consimili  turgent ;  idem  humor  hic  illic 
membranam  ejus  intimam  obducit.  Partes  hu¬ 
jus  membranae  erosae  et  disjectae,  ingestis  mis¬ 
tae  inveniuntur.  Intestinum  tenuius,  praesertim 
ventriculi  proximum,  haud  aliter  se  habet.  Je¬ 
cur  interdum  ampliatur,  et  capsula,  cujus  est  fel 
continere,  bile  coacta  et  viscida  oppletur.  Pul¬ 
mo  et  alia  viscera  integra  esse  consuerunt. 

QUAEDAM  DE  VOMITU  NIGRO,  ET  CUTE 

FLAVA. 

Ex  quo  Galenus  floruit,  medici  fere  omnes 
opinati  sunt,  sordem  nigram  sursum  aut  deor- 
sum  ejectam  bilem  esse  viscidam,  sive  atram. 
Ea  vero,  quae  supra  memini,  et  ipsa  sordes  pe¬ 
riculis  subjecta,  ipsam  opinionem  eos  fefellisse 
monstrant.  Non  amara  est  materia,  quam  pro¬ 
sequor.  Quodcunque  ea  oblinitur,  id  nigrescit ; 
fel  aut  alienis  colorem  largitur  inter  viridem  et 
flavum  medium.  Quinetiam  haec  sordes  faciei 
ventriculi  interiori  haeret,  ej usque  vasis  inest ; 
quod  non  fieri  posset,  si  bilis  esset.  Physick, 
medicus  insignis  Americanus,  hanc  proponit  ex 
arteriis  ventriculi  et  intestini  inflammatis  secer¬ 
ni.  Plures  tamen  ex  hodiernis  eandem  sentiunt 
esse  sanguinem  ipsum  corruptum  :  quae  senten¬ 
tia  eo  similior  esse  veri  apparet,  quod  febribus 
malis  ad  fatum  jam  properantibus,  sanguis  e 

vasis  laxis,  ubique  fere  corporis,  profunditur. 
Exempla  sint  maculae  coeruleae  cuti  subjectae, 
urina  cruenta,  &c. 

Alii  aliter  de  cutis  flavae  ratione  senserunt. 
Quidam  #  hanc  ad  serum  sanguinis  particulis  ru¬ 
bris  dissolutis  inquinatum,  et  e  vasis  exteriori¬ 
bus  diruptis  effusum,  retulerunt :  alii  ad  ipsas 
particulas  rubras  in  vasa  earum,  integro  corpore, 
non  capacia  receptas,  et  inde,  ruentibus  vasis  in 
telam  cellarem  profusas  f  :  haud  secus  atque 
ecchymosis ,  nondum  penitus  resorpto  cruore,  ut 
cutis  aurescat,  efficit.  Convenit  inter  plerosque 
sanguinem  bile  absorpta  imbutum,  notam,  de  qua 
agitur,  progignere.  Quibus  assentitur  Bancrof- 
tius  ;  nisi  quod  existimat  bilem  in  ejus  fistulas 
minutas  refluere,  et  inde  ad  venas  hepaticas ,  alia¬ 
que  omnia  vasa  sanguinea  deferri ;  non  vero  a 
vasis  resorbendo  dicatis  accipi.  Quod  plane  in¬ 
certum  et  dubium  est. 


*  Madean,  p.  52. 


f  Blane,  p,  411. 

DE  CAUSIS  QUAE  PROCLIVITATEM  PARIUNT. 

Quoniam  paucissimi  cx  iis,  qui  in  India  Oc¬ 
cidentali  nati  sunt,  ibique  vitam  integram  agunt, 
febre  flava  aegrotant;  ipsique  Europaei,  post¬ 
quam  aliquot  annos  istas  insulas  accoluerint,  et 
demum  coeli  torridi  sueti  sint  facti,  rarius  in 
eam  incidunt,  statuere  licet,  corpora  humana 
coeli  et  loci  ratione  plurimum  mutari.  Res  est 
notissima,  frigus,  dummodo  non  acerbissimum 
et  intentissimum  sit,  roborare  et  implere ;  aes¬ 
tum  contra  resolvere  et  extenuare  :  Europae  sep¬ 
tentrionalis  incolas  vegetos  et  sanguine  plenos 
Csse  ;  terrarum  vero  soli  torrido  subjectarum, 
graciles  et  minus  firmos.  Necesse  est  ut  vali¬ 
dus  et  plenus,  subito  ad  ardores  Indiae  Occiden¬ 
talis  insolitos  advectus,  vehementer  inde  com¬ 
moveatur;  et  usu  didicimus  adolescentes,  qui 
annum  xvimum  expleverint,  necdum  xxxvitum 

transgressi  sint,  opportunissimos  esse ;  mares 
saepius  quam  mulieres,  et  adultos  prae  infanti¬ 
bus  aut  senibus,  in  hanc  febrem  incidere. 


DE  CAUSIS  EXCITANTIBUS. 

% 


De  nulla  re  magis  quam  de  febris  flavae  causa 
excitante  medici,  viginti  jam  fere  annos,  dispu¬ 
tarunt,  et  inter  se  discrepuerunt.  Hanc  febrem 
alii  pestilentem,  id  est  contagio  sui  proprio  dis¬ 
seminari,  affirmarunt ;  alii  his  adversati  conten¬ 
dunt,  auras  putres  et  perniciosas,  solo  aut  plantis 
corruptis,  stagnisve  oriundas,  et  sole  ardentiore 
late  diffusas  et  exitiosiores  factas,  febrem  flavam 
inferre.  Longe  exsuperaret  angustos  limites, 
quibus  contineor,  vel  leviter  ea,  quae  utrique 
opinioni  faveant,  proferre.  Non  nisi  eos  aucto¬ 
res  praeclaros,  qui  ex  utraque  parte  conscripse¬ 
runt,  memorabo. 

Blanius,  Chisholmius,  Clark ius etWuiGH- 
Tius  principes  extant  inter  eos,  quibus  pestilens 
esse  videtur  haec  febris.  Rushius  equidem,  qui 
initio  idem  senserat,  denuo  altero  opinioni  stre¬ 
nue  favet.  Cui  assentiuntur  Moseleius,  Jack- 
sonus,  Macleanus,  viri  summi  nominis.  Qui¬ 
bus  accedit  auctor  novissimus,  Bancrofti us. 
Hic  medicus  librum  nuper  edidit,  in  quo  amplis¬ 
sime  et  insigni  solertia  de  hac  gravi  quaestione 
disputavit;  et  tot  tamque  lucidis  documenti fe¬ 
brem  flavam  non  pestilentem  esse  ostendere  nix¬ 
us  est,  ut,  nostro  saltem  judicio,  scripta  ejus  per¬ 
legere,  etf  dein  aliud  sentire,  perdifficile  esset. 
Hodierni  igitur,  hunc  secuti,  febrem  propositam 
auris  nocivis,  auxiliantibus  aestu  et  aliis  causis, 
tribuunt. 

Europaei,  incolaeve  alicujus  terrae  modica 
temperie  donatae,  simul  atque  ad  Insulas  Occi¬ 
dentales  pervenerint,  aurisque  jam  relatis  patue¬ 
rint,  protinus  in  hanc  febrem  incidunt,  si  quo 
labore  gravi  aliave  noxa  incitatrice  se  calefece¬ 
rint.  Quinetiam  sub  dio  roribus  vespertinis  et 
noctuinis  se  committere,  aliamve  causam  subire, 

quae  sudorem  aut  quamvis  exinanitionem  repri¬ 
meret,  nocentissimum  erit,  et  saepe  febrem  fla¬ 
vam  accendit.  Praepollet  vero  noxis  omnibus 
excitatricibus  ebrietas,  aut  quaevis  alia  intem¬ 
perantia;  et  quae  potissimum  nautas  et  milites 
hac  peste  implicat.  Optimeque  monuit  Ban- 
ciioftius,  auris  pestiferis  corpore  minime  objec- 
to,  hanc  noxam  per  se  febrem  excitandi  flavae 
ipsi  simillimam,  et  vix  minorem  illaturam  perni¬ 
ciem,  esse  potentem. 


DE  CURATIONE. 

Alienum  esset,  nec  proposito  convenit,  hie 
varias  et  inter  se  diversas  curandi  rationes  de¬ 
scribere,  quas  medici,  prout  cuique  sua  respon¬ 
derit,  observari  praeceperint.  In  animo  est  de 
singulis  auxiliis,  quas  usu  prodesse  didicerimus, 
quam  brevissime  potero,  disputare. 

Sanguinis  detractio . — Quum  juventa  viribus¬ 
que  florentes,  et  sanguine  pleni,  coelo  miti  ar- 

dentiore  mutato,  prae  aliis  febre  flava  aegrotare 
comperti  sint;  quum  vero  eidem  jam  ineunti 
arteriae  graviter  concitantur,  notaeque  cerebri 
aut  ventriculi  inflammati  urgent,  quas  inde  pro¬ 
venisse,  cadavere  demum  inciso  patescit,  sangui¬ 
nem  mittere  aegrum  esse  servare,  quivis  non  va¬ 
nis  rationibus  irretitus  facile  judicaret.  Nec 
vero  defuerunt,  quibus  hoc  remedium  perniciem 
laturam  videtur :  imo  perpauci  ex  hodiernis  idem 
sentiunt.  Duplici  e  causa  haec  opinio  medicos 
fefellit :  nimirum,  sibi  persuaserunt  morbos  om¬ 
nes,  quibus  Indiarum  incolae  aegrotare  solent, 
aliquid  prae  se  imbecillitatis  ferre;  ideoque  mi¬ 
nus  venas  vacuefieri  pati  aut  requirere;  et  dein 
febrem  flavam  pestilentem,  malignam,  typhoque 
cognatam  'habuerunt.  Quod  ad  illam  oausam, 
scire  licet,  etiamsi  aborigines,  iive,  qui  diutius  in 
India  Occidentali  sint  commorati,  genus  homi¬ 
num  infirmius,  venas  feriri  vix  sustinent,  Britan¬ 
nos  tamen,  nuper  huc  advectos,  ardoris  insue¬ 
tos,  et  fere  plenos  validosque,  hoc  auxilium  pos¬ 
tulare  et  perpeti  posse.  Quod  ad  hanc  attinet, 
imprimis,  vix  aliquis  ex  hodiernis  hanc  febrem 

pestilentem  judicat ;  deinde,  si  pestilens  esset, 
sanguinem  non  mittendum  non  sequitur.  Syden- 
hamus  #  enim  aegris  Londinii  ipsa  peste  correptis 
venas  amplissime  deplevit;  idque  optimus  exce¬ 
pit  eventus.  Rushius,  febre  flava  Philadelphiae 
anno  mdccxciii  saeviente,  quamque  ipse  pesti¬ 
lentem  habuit,  venas  icere  haud  dubitavit,  plu- 
resque  salvos,  hoc  facto,  praestitit  j\  Nuper  ve¬ 
ro  Burnettus,  medicus  apud  Valetudinarium 
Fortoniense,  venas  largius  exinanivit,  febre  ad¬ 
modum  pestilente  et  maligna  grassante,  aegro¬ 
tantibus,  quorum  longe  plurimos  sanavit;  apud 
milites,  quibus  praefuit  imperator  insignis  Jo- 
annes  Moore,  Eques,  Corunna  domum  anno 
mdcccix  reversos,  erupit  haec  febres  exitiosa 
Felix  est  equidem  hisce  documentis  non  opus 
esse,  et  nullum  fere  medicorum  demum  latere, 
mittere  sanguinem  inter  principia  febrientem 
esse  fato  eripere.  Illud  tamen  non  oblivisci 
oportet,  mature  facto  opus  esse  ;  tempusque,  quo 
venae  rite  incidantur,  cito  praeterire.  Interdum 

*  Vide  Sydenliam.  I)e  Peste. 

f  Vide  Rush  on  the  Fever  of  Philadelphia,  passim. 

I  Edin.  Med.  and  Sur.  Jouvnal,  vol.  vi,  p.  18-32. 


DE  FEBRE  FLAVA. 


23 


paucis  horis  ex  febre  accedente  exactis,  sangui¬ 
nem  elicere  non  licet ;  et  fere  nunquam  ubi  jam 
horas  viginti-  quatuor  aut  triginta  sex  perman¬ 
serit.  Praestat  una  vice  plurimum,  quam  paux¬ 
illum  bis  terve  detrahere  sanguinis :  metuendum 
enim  ne  arteriae  et  vires  prius  conciderint,  quam 
venam  iterum  secandam  statuerimus.  Quibus¬ 
dam  equidem  aegris  anima  facile  deficit,  perexi¬ 
gua  copia  sanguinis  initio  missa:  quod  tamen 
medicum  deterrere  non  debet,  quin  iterum  quam¬ 
primum  venas  exinaniat.  Fieri  sane  potest  ut 
eas  deplere  non  omnino  liceat ;  de  qua  re,  quo¬ 
niam  prudens  medicys  facile  judicabit,  praecep¬ 
ta  proponere  alienum  duco.  Semper  aut  cito 
sanguis  mittendus,  aut  omnino  nullus.  Cui  ve- 
nam  brachii  icere  minus  tutum  esse  videatur, 
huic  arteriae  temporum,  si  caput  graviter  labo¬ 
rat,  impune  et  utiliter  feriuntur.  Sanguine  tan¬ 
dem  detracto,  aut  tempore  huic  exinanitioni 
idoneo  jam  elapso,  ad  alia  auxilia  protinus  con¬ 
fugiendum. 

Alvi  purgatio. — Alvum  purgare  medicamentis 
datis,  aut  ducere  auxilio  est  praesenti  et  fere  tu- 

tissimo.  Ventriculus  autem  irritabilior  haec 
persaepe  prius  respuit,  quam  ventrem  soli  citare 
potuerint :  id  quod  medico  non  raro  molestissi¬ 
mum  est ;  eoque  potius  quod  interdum  alvus 
adeo  torpet,  ut  non  nisi  acrioribus  medicamen¬ 
tis  largissime  sumptis,  solvatur.  Satius  esse  so¬ 
let  medicamen  concretum,  id  est  in  pilulam  re¬ 
dactum,  dari ;  quo  minus  ventriculus  irritabilis 
offendatur.  Submurias  hydrargyri  fere  nunquam 
rite  praetermittitur ;  cui  bene  adjicitur  radix 
convolvuli  j alapae,  gummi-resina  convolvuli  scam - 
moniae ,  gutta  gambogia ,  fructus  cucumis  colocyn¬ 
thidis ,  aut  aliud  hujusmodi.  Me  vero  judice, 
sales  medii,  quales  sunt  sulphas  magnesiae  aut 
sodae ,  tartris  potassae  et  sodae,  istis  anteferendi ; 
quippe  qui  magis  refrigerant,  tutiusque  et  me¬ 
lius  alvum  expurgant.  Conjicio  equidem  ista 
acriora  largius  ingesta  haud  parum  operae  con¬ 
ferre  ad  alvi  illum  fluxum  effraenum  gignendum, 
qui  hanc  febrem  circa  finem  fere  comitatur. 
Saepenumero  sales  medios,  aqua  lauri  cinna¬ 
momi ,  aut  fonte  sincero  liquatos,  dedi ;  et  etiamsi 
semel,  bis,  terve  aeger  hoc  medicamen  evomue- 

iit,  demum  vero  idem  retineri  semper  comperi. 
Alvus,  bis  terve  quotidie  aliquanto  plenius  ex¬ 
inaniri  debet,  si  fieri  possit.  Quod  si  nulla  me¬ 
dicamenta  hoc  molirentur,  alvi  ductio  erit  expe¬ 
rienda,  liquore  tepido  et  stimulantiore  in  imum 
intestinum  crebro  infuso.  Eodem  spectabit  ven¬ 
trem  aqua  tepefacta,  aut  panno  laneo  hac  made¬ 
facto,  fovere. 

Refrigerantia. — Medicis  satis  innotuit,  anti¬ 
quos  quotidie  fere  se  aqua  frigida  lavare  esse  so¬ 
litos  ;  non  solum  ad  bonam  valetudinem  tuen¬ 
dam,  sed  quoque  adversam,  et  praecipue  febres 
arcendas.  Postea  vero  lavatio  frigida  febrien¬ 
tium,  quibusdam  ineptis  et  falsis  rationibus,  diu 
cessit ;  et  obsolevit  apud  omnes  medicos  rationa¬ 
les  et  doctos.  Memoria  simul  dignum  est,  mul 
tas  gentes  barbaras  et  incultas  hodie  hac  uti;  et 
quod  ad  propositum  magis  pertinet,  Afros  ad  His 
paniolam  traductos,  diu  se  febrientes,  lavationi 
frigidae  commisisse,  quam  proculdubio  a  majori¬ 
bus  acceperant.  Auctor  Gallicus*,  qui  hoc  nos 

*  Memoire  sur  les  maladies  les  plus  communes  a  Saint  Dominique; 
leur  remedes,  &c.  par  M.  Bourgeois.  Citatur  a  Bancroftio. 

edocuit,  se  candidos  et  Europaeos  febrientes,  et 
eandem  insulam  accolentes,  pari  ratione  lotos, 
convalescere,  esse  testatum  refert.  Jacksonus, 
in  libro  de  aquae  frigidae  usu  edito,  se  jactat 
omnium  fere  primum,  quantum  opis  hoc  reme¬ 
dium  polliceatur,  ostendisse;  qua  laude  Wrigh- 
tium  orbare  conatur.  De  hac  re  disputare  inep¬ 
tissimum  foret;  Curreio  enim  immortali  sine 
dubio  palma  debetur.  Legibus*  illis  optimis  ser¬ 
vatis,  quas  hic  perillustris  medicus  protulit,  aut 
aqua  frigida  summae  cuti  affundenda,  aut  cutis 
spongia  hac  madida  detergenda,  prout  medico 
visum  fuerit.  Juvabit  caput  prius  ad  cutem  ton¬ 
dere,  quam  aqua  frigida  lavetur.  Si  aqua  frigida 
affusa,  dein  caput  et  aliae  partes  superiores  inca¬ 
lescant,  artus  vero  frigeant,  illas  unicas  spongia 
madefacta  imposita  refrigerare  oportebit,  et  ex¬ 
tremas  partes  frigentes  tepefacere ;  quo  sanguis 
et  calor  aequaliter  ad  omnia  membra  deferantur. 
Potus  egelidus  praestabit. 

Quae  sudorem  movent. — Permagni  interest  ut 


*  Vide  Currie’s  Medical  Reports,  vol.  i,  chap.  4. 

ventriculus  quam  minime  irritetur;  ea  igitur 
quae  vomitum  moliuntur,  summa  cura  evitanda. 
Quae  vero  sudare  faciunt,  eadem  fere  aliquanto 
largius  data  ventriculum  vomitu  solicitant;  et 
vix  non  cient  nauseam,  llaro,  ni  fallor,  postu¬ 
lantur  ;  halitus  enim  cutis  sua  sponte  renascetur, 
si  sanguis  satis  missus,  alvi  purgatio  et  lavatio 
frigida  vim  febris  jam  antea  fregerint.  Nec  vo¬ 
lo  sudoris  moventia  penitus  aegrotanti  denega¬ 
re;  sed  paulo  rarius  iis  opus  esse  propono.  Vo¬ 
mitum  excitare  nunquam  licet  :  ventriculum 
enim  tranquillum  et  sedatum  vehementer  irrita¬ 
bit ;  irritatum  et  inflammatum  eo  torquebit,  ut 
fatum  maturum  infelicem  absumat. 

Praeparata  ex  hydrargyro . — Quidam  cursum 
salivae  moverunt,  cute  unguento  hydrargyri  il¬ 
lata,  et  quoque  praeparatis  ex  hoc  metallo  infes- 
*  tis.  Chisholmius  praecipue  hoc  remedium  mi¬ 
nistrari  monet.  Plerique  e  clarissimis  viris,  qui 
de  febre  flava  scripserunt,  rationem  et  usum  pa¬ 
riter  ei  adversari  affirmant.  Vasa  resorbendo 
dicata,  febre  jam  urgente,  torpent,  et  vix  inci¬ 
tari  possunt;  et  etiamsi  cursus  salivae  febrem 


DE  FEBRE  FLAVA. 


abeuntem  comitatur,  quoties  hoc  metallum 
adhibetur,  non  inde  judicare  licet  ipsum  hy- 
drargyrum  sanasse  ;  sed,  tebre  sublata,  genus 
absorbens  minus  torpere,  ideoque  hoc  medica¬ 
mentum  solitas  notas  edere  posse.  Non  plures 
ex  iis  febrientibus,  qui  hoc  fuerint  imbuti,  sa¬ 
lutem  receperunt,  quam  ex  iis,  qui  eodem  vaca¬ 
runt;  nec  opinari  licet  illos  eo  esse  sanatos,  quod 
hydrargyro  essent  infecti.  Aliquando  ducenta, 
imo  quingenta  grana  submuriatis  hydrargyri , 
et  unciae  complures  unguenti  ejusdem,  salivam 
non  moverunt.  Quinetiam,  uti  nunquam  pro¬ 
dest,  ita  nosse  juvat  hoc  metallum  semper  obes- 
se ;  quippe  quod  vires  graviter  labefacit,  et  aerum¬ 
nas  jamjam  vix  patibiles  insigniter  intendit. 

Exulcerantia . — Febre  jam  inveterata,  et  viribus 
lapsis,  si  infelix  vomitu  aut  stupore  vexatur, 
utile  erit  caput  aut  praecordia  emplastro  meloes 
wesicatorii  exulcerare. 

Stimulantia . — Jam  antea  satis  ostendimus,  in¬ 
ter  principia,  valentissimis  sedantibus  et  exina¬ 
nientibus  utendum  esse,  quo  signa  inflamma¬ 
tionis,  cordisque  et  arteriarum  incitatarum,  quae 

vix  unquam  non  angunt,  devincamus.  Quum 
vero,  nisi  ea  auxilia  febrem  in  ipsa  limine  arcent, 
ista  signa  in  alia  penitus  contraria  desinunt,  et 
vires  fractae  concitatas  citissimo  pede  excipi¬ 
unt,  oportet  medicum  summa  cura  observare, 
quando  haec  gravis  mutatio  incipiat ;  et  imbe¬ 
cillitati  jam  ineunti  idoneis  praesidiis  occurrere. 
Hunc  in  finem,  aliquando  incitamenta  quaesitis¬ 
sima  postulantur;  qualia  Britannis  domi  febrici¬ 
tantibus  nunquam  conceduntur.  Cerevisia  ilia 
Londinensis,  quam  Anglico  sermone  “  Porter” 
vocamus,  gratissima  est  aegrotantibus  ;  animos 
jacentes  erigit,  gangraenae  occurrit,  et  corpus 
alit.  Vinum  meracius  non  minus  proficiet.  Alco¬ 
hol,  aliique  liquores  consimiles,  quales  “  Brandy” 
et  “  Rum”  appellamus,  admodum  vitae  flammam 
languentem  reficiunt.  Ego  ipse,  anno  mdccciv, 
apud  Antiguam  febre  flava  aegrotavi ;  et  intra 
unum  diem  libram  ejus  liquoris  “  Brandy,”  uti  a 
medico  curante  certior  factus  sum,  accepi;  et  ter¬ 
tia  quaque  hora  duas  drachmas  aetheris  sulphu- 
rici ,  duabus  unciis  decocti  cinchonat  offieinalis 
mistas. 

Fructus  capsici  annui  concretus  in  ventricu¬ 
lum  ingestus,  vomitum  secundae  partis  hujus  fe¬ 
bris  proprium  consopivisse  fertur.  Si  extrema 
frigent,  acetum  eodem  fructu  imbutum  bene  iis 
adhibetur,  panno  laneo  dein  involvendis,  aquave 
tepida  lavandis;  unde  vix  non  calefient,  nisi 
flamma  vitae  plane  sit  peritura. 

Cinchona  officmalis . — Dum  ventriculus  adhuc 
irritabilis  aut  inflammari  praestat,  e  cinchona 
praeparata  nocebunt ;  hoc  enim  malum  exaspe¬ 
rabunt,  et  porro  respuentur.  Febre  autem  incli¬ 
nata,  et  in  remittentem  plane  conversa,  ni  prae¬ 
gravet  ventriculum,  hoc  medicamen  dari  oporte¬ 
bit,  modis  solitis  praeceptis. 


FINIS. 


